CELEX: 62021TN0519
Language: sk
Date: 2021-08-24 00:00:00
Title: Vec T-519/21: Žaloba podaná 24. augusta 2021 – VY/Komisia

18.10.2021   
            
            
               SK
            
            
               Úradný vestník Európskej únie
            
            
               C 422/25
            
         
      Žaloba podaná 24. augusta 2021 – VY/Komisia
      (Vec T-519/21)
      (2021/C 422/34)
      Jazyk konania: francúzština
      
         Účastníci konania
      
      
         Žalobca: VY (v zastúpení: F. Moyse, advokát)
      
         Žalovaná: Európska komisia
      
         Návrhy
      
      Žalobca navrhuje, aby Všeobecný súd:
      
                  —
               
               
                  zrušil rozhodnutie z 25. mája 2021,
               
            
                  —
               
               
                  v dôsledku toho vyhlásil podanú sťažnosť za prípustnú,
               
            
                  —
               
               
                  pokiaľ ide o vec samú, zrušil rozhodnutie z 30. marca 2020,
               
            
                  —
               
               
                  v dôsledku toho jej priznal nárok na pozostalostný dôchodok podľa článku 18 prílohy VIII služobného poriadku,
               
            
                  —
               
               
                  v každom prípade uložil Komisii povinnosť nahradiť trovy konania.
               
            
         Dôvody a hlavné tvrdenia
      
      Žalobkyňa na podporu žaloby proti rozhodnutiu Komisie, ktorým jej bol odopretý pozostalostný dôchodok, uvádza päť žalobných dôvodov.
      
                  1.
               
               
                  Prvý žalobný dôvod je založený na prípustnosti sťažnosti z 2. februára 2021. Žalobkyňa tvrdí, že podaná sťažnosť je prípustná, pretože rozhodnutie z 30. marca 2020 nebolo správnym rozhodnutím, proti ktorému možno podať opravný prostriedok, a že v dôsledku toho sa bolo možné legitímne domnievať, že išlo len o list, ktorým bola informovaná o krokoch, ktoré má podniknúť po smrti svojho manžela.
               
            
                  2.
               
               
                  Druhý žalobný dôvod je založený na námietke protiprávnosti článku 18 prílohy VIII Služobného poriadku úradníkov Európskej únie (ďalej len „služobný poriadok“) z dôvodu porušenia zásady rovnosti zaobchádzania a diskriminácie na základe povahy právneho vzťahu spoločného života.
               
            
                  3.
               
               
                  Tretí žalobný dôvod je založený na nesprávnom právnom posúdení pri uplatnení článku 18 prílohy VIII služobného poriadku, pretože Komisia mala tento článok vyložiť v tom zmysle, že sa týka spoločného života manželského páru, či už tento pár uzavrel manželstvo, registrované partnerstvo alebo žije vo voľnom zväzku.
               
            
                  4.
               
               
                  Štvrtý žalobný dôvod je založený na nesprávnom výklade pojmu manžel či manželka v zmysle režimu uplatniteľného na pozostalostný dôchodok, pretože všeobecný vývoj európskej spoločnosti v oblasti spoločného spolužitia vyžaduje široký výklad tohto pojmu.
               
            
                  5.
               
               
                  Piaty žalobný dôvod je založený na zjavne nesprávnom posúdení vyplývajúcom z nezohľadnenia konkrétnej situácie žalobkyne. Žalobkyňa v tomto ohľade jednak uvádza, že s manželom žila viac než 32 rokov, jednak, že spolu mali jedno dieťa a napokon, že v dobe, keď sa zdravotný stav jej manžela zhoršil, mu bola nablízku, aby mu pomáhala.